SKALICA. Obalový a tlačiarenský producent investoval do novej technológie viac ako dva milióny eur. Pokračuje tak v zámere modernizovať výrobné kapacity a vyrábať obaly s ofsetovou potlačou i pre najnáročnejších zákazníkov.
"Nové zariadenie skompletizovalo výrobnú flotilu tlačových strojov v Grafobale na rovný poltucet. Týchto šesť strojov zabezpečuje pre stabilných zákazníkov celkovú produkčnú kapacitu takmer 300 miliónov potlačených hárkov za rok," povedal vedúci strategického marketingu Marián Gaža.
V tomto roku presiahnu podľa jeho slov celkové investície Grafobalu do nových technológií 9 miliónov eur. Nový ofsetový stroj má viacero nadštandardných technických a technologických možností. Jeho ovládanie zjednodušuje novinka - veľkoplošná jednotka, ktorá zobrazuje výsledky kontroly tlače in line v piatich stupňoch citlivosti.
Snímacie kontrolné kamery tohto systému monitorujú kvalitu tlače a lakovania po celej ploche hárku.